儒家思想的重要著作《禮記》中的一篇。
季武子成寢，杜氏之葬在西階之下，請合葬焉，許之。入宮而不敢哭，武子曰：「合葬非古也，自周公以來，未之有改也，吾許其大而不許其細，何居？」命之哭。
子上之母死而不喪，門人問諸子思曰：「昔者子之先君子喪出母乎？」曰：「然。」「子之不使白也喪之，何也？」子思曰：「昔者吾先君子無所失道，道隆則從而隆，道污則從而污，急則安能？為急也妻者，是為白也母，不為急也妻者，是不為白也母。」故孔氏之不喪出母，自子思始也。
孔子哭子路於中庭，有人吊者，而夫子拜之，既哭，進使者而問故，使者曰：「醢之矣。」遂命覆醢。
孔子少孤，不知其墓，殯於五父之衢，人之見之者皆以為葬也，其慎也，蓋殯也。問於郰曼父之母，然後得合葬於防。
鄰有喪，舂不相，里有殯，不巷歌。
有虞氏瓦棺，夏后氏堲周，殷人棺槨，周人牆置翣。周人以殷人之棺槨葬長殤，以夏后氏之堲周葬中殤下殤，以有虞氏之瓦棺葬無服之殤。
夏后氏尚黑，大事斂用昏，戎事乘驪，牲用玄。殷人尚白，大事歛用日中，戎事乘翰，牲用白。周人尚赤，大事斂用日出，戎事乘騵，牲用騂。
晉獻公將殺其世子申生，公子重耳謂之曰：「子盍言子之志於公乎？」世子曰：「不可，君安驪姬，是我傷公之心也。」曰：「然則盍行乎？」世子曰：「不可，君謂我欲弒君也，天下豈有無父之國哉？吾何行如之？」使人辭於狐突曰：「申生有罪，不念伯氏之言也，以至於死，申生不敢愛其死。雖然，吾君老矣，子少，國家多難，伯氏不出而圖吾君，伯氏苟出而圖吾君，申生受賜而死。」再拜稽首乃卒，是以為恭世子也。
魯庄公及宋人戰於乘丘，縣賁父御，卜國為右，馬驚敗績，公隊，佐車授綏，公曰：「末之卜也。」縣賁父曰：「他日不敗績，而今敗績是，無勇也。」遂死之。圉人浴馬，有流矢在白肉，公曰：「非其罪也。」遂誄之。士之有誄，自此始也。
曾子寢疾，病，樂正子春坐於床下，曾元、曾申坐於足，童子隅坐而執燭。童子曰：「華而睆，大夫之簀與？」子春曰：「止。」曾子聞之，瞿然曰：「呼！曰『華而睆，大夫之簀與』？」曾子曰：「然，斯季孫之賜也，我未之能易也。」元起易簀，曾元曰：「夫子之病革矣，不可以變，幸而至於旦，請敬易之。」曾子曰：「爾之愛我也不如彼。君子之愛人也以德，細人之愛人也以姑息。吾何求哉？吾得正而斃焉，斯已矣！」舉扶而易之，反席未安而沒。
伯魚之母死，期而猶哭，夫子聞之，曰：「誰與哭者？」門人曰：「鯉也。」夫子曰：「嘻，其甚也！」伯魚聞之，遂除之。
大功廢業，或曰：大功誦可也。
曾子曰：「小功不為位也者，是委巷之禮也。」子思之哭嫂也為位，婦人倡踴，申祥之哭言思也亦然。
古者冠縮縫，今也衡縫，故喪冠之反吉，非古也。
伯高死於衛，赴於孔子，孔子曰：「吾惡乎哭諸？兄弟，吾哭諸廟，父之友，吾哭諸廟門之外，師，吾哭諸寢，朋友．吾哭諸寢門之外，所知，吾哭諸野。於野則已疏，於寢則已重。夫由賜也見我，吾哭諸賜氏。」遂命子貢為之主，曰：「為爾哭也。」來者拜之，知伯高而來者勿拜也。
衰與其不當物也，寧無衰。齊衰不以邊坐，大功不以服勤。
顏淵之喪，饋祥肉，孔子出受之，入彈琴而後食之。
孔子與門人立，拱而尚右，二三子亦皆尚右，孔子曰：「二三子之嗜學也，我則有姊之喪故也。」二三子皆尚左。
孔子蚤作，負手曳杖，消搖於門，歌曰：「泰山其頹乎？梁木其壞乎？哲人其萎乎？」既歌而入，當戶而坐，子貢聞之，曰：「泰山其頹，則吾將安仰？梁木其壞、哲人其萎，則吾將安放？夫子殆將病也。」遂趨而入，夫子曰：「賜，爾來何遲也？夏后氏殯於東階之上，則猶在阼也，殷人殯於兩楹之間，則與賓主夾之也，周人殯於西階之上，則猶賓之也。而丘也殷人也，予疇昔之夜，夢坐奠於兩楹之間。夫明王不興，而天下其孰能宗予？予殆將死也。」蓋寢疾七日而沒。
孔子之喪，公西赤為志焉，飾棺牆，置翣，設披，周也，設崇，殷也，綢練設旐，夏也。
子張之喪，公明儀為志焉，褚幕丹質，蟻結於四隅，殷士也。
孔子之喪，二三子皆絰而出，群居則絰，出則否。
司寇惠子之喪，子游為之麻衰，牡麻絰，文子辭曰：「子辱與彌牟之弟游，又辱為之服，敢辭。」子游曰：「禮也。」文子退，反哭，子游趨而就諸臣之位，文子又辭曰：「子辱與彌牟之弟游，又辱為之服，又辱臨其喪，敢辭。」子游曰：「固以請。」文子退，扶適子南面而立，曰：「子辱與彌牟之弟游，又辱為之服，又辱臨其喪，虎也敢不複位。」子游趨而就客位。
絰也者，實也。
掘中溜而浴，毀灶以綴足。及葬，毀宗躐行，出於大門，殷道也。學者行之。
君子曰：謀人之軍師，敗則死之；謀人之邦邑，危則亡之。
扶君，卜人師扶右，射人師扶左，君薨以是舉。
從母之夫、舅之妻，二夫人相為服，君子未之言也。或曰：同爨緦。
喪事欲其縱縱爾，吉事欲其折折爾，故喪事雖遽不陵節，吉事雖止不怠。故騷騷爾則野，鼎鼎爾則小人，君子蓋猶猶爾。
喪服，兄弟之子猶子也，蓋引而進之也。嫂叔之無服也，蓋推而遠之也。姑姊妹之薄也，蓋有受我而厚之者也。
曾子與客立於門側，其徒趨而出，曾子曰：「爾將何之？」曰：「吾父死，將出哭於巷。」曰：「反哭於爾次。」曾子北面而吊焉。
陳莊子死，赴於魯，魯人慾勿哭，繆公召縣子而問焉，縣子曰：「古之大夫，束修之問不出竟，雖欲哭之，安得而哭之？今之大夫，交政於中國，雖欲勿哭，焉得而弗哭？且臣聞之：哭有二道，有愛而哭之，有畏而哭之。」公曰：「然。然則如之何而可？」縣子曰：「請哭諸異姓之廟。」於是與哭諸縣氏。
公叔木有同母異父之昆弟死，問於子游，子游曰：「其大功乎？」狄儀有同母異父之昆弟死，問於子夏，子夏曰：「我未之前聞也。」魯人則為之齊衰，狄儀行齊衰，今之齊衰，狄儀之問也。
小斂之奠，子游曰：「於東方。」曾子曰：「於西方。」斂斯席矣，小斂之奠在西方，魯禮之未失也。
子蒲卒，哭者呼滅，子皋曰：「若是，野哉！」哭者改之。
復楔齒，綴足，飯，設飾，帷堂，並作，父兄命赴者。
君復於小寢、大寢、小祖、大祖、庫門、四郊。
喪不剝奠也與，祭肉也與。
父母之喪哭無時，使必知其反也。
練練衣黃里，縓、緣、葛要絰、繩屨無絇，角瑱、鹿裘、衡長祛，祛裼之可也。
有殯，聞遠兄弟之喪，雖緦必往。非兄弟，雖鄰不往。
所識，其兄弟不同居者皆吊。
天子之棺四重，水兕革棺被之，其厚三寸，杝棺一，梓棺二，四者皆周。棺束，縮二，衡三，衽每束一，柏槨以端長六尺。
天子之哭諸侯也，爵弁絰(糹才)衣，或曰：使有司哭之，為之不以樂食。
國亡大縣邑，公卿大夫士皆厭冠，哭於大廟三日，君不舉。或曰：君舉而哭於後土。
未仕者不敢稅人，如稅人，則以父兄之命。
君之適長殤，車三乘。公之庶長殤，車一乘。大夫之適長殤，車一乘。
公之喪，諸達官之長杖。
君於大夫，將葬，吊於宮。及出，命引之，三步則止，如是者三。君退，朝亦如之，哀次亦如之。
季武子寢疾，蟜固不說齊衰而入見，曰：「斯道也，將亡矣！士唯公門說齊衰。」武子曰：「不亦善乎？君子表微。」及其喪也，曾點倚其門而歌。
大夫吊，當事而至，則辭焉。吊於人，是日不樂。婦人不越疆而吊人。行吊之日，不飲酒食肉焉。吊於葬者必執引。若從柩、及壙，皆執紼。
喪公吊之，必有拜者，雖朋友州里舍人可也。吊曰：寡君承事。主人曰臨。君遇柩於路，必使人吊之。大夫之喪，庶子不受吊。
妻之昆弟為父後者死，哭之適室，子為主，袒免哭踴。夫入門右，使人立於門外，告來者。狎則入哭。父在，哭於妻之室。非為父後者，哭諸異室。
有殯，聞遠兄弟之喪，哭於側室，無側室，哭於門內之右。同國則往哭之。
有若之喪，悼公吊焉，子游擯由左。
喪禮，哀戚之至也。節哀，順變也，君子念始之者也。復，盡愛之道也，有禱祠之心焉。望反諸幽，求諸鬼神之道也。北面，求諸幽之義也。拜稽顙，哀戚之至隱也。稽顙，隱之甚也。飯用米貝，弗忍虛也。不以食道，用美焉爾。銘，明旌也，以死者為不可別已，故以其旗識之，愛之斯錄之矣，敬之斯盡其道焉耳。重，主道也，殷主綴重焉，周主重徹焉，奠以素器，以生者有哀素之心也。唯祭祀之禮，主人自盡焉爾，豈知神之所饗，亦以主人有齊敬之心也。辟踴，哀之至也，有筭，為之節文也，袒括髮，變也。慍，哀之變也，去飾去美也。袒括髮，去飾之甚也，有所袒，有所襲，哀之節也。弁絰葛而葬，與神交之道也，有敬心焉。周人弁而葬，殷人冔而葬。歠主人主婦室老，為其病也。君命食之也，反哭升堂，反諸其所作也。主婦入於室，反諸其所養也。反哭之吊也，哀之至也，反而亡焉，失之矣，於是為甚。殷既封而吊，周反哭而吊，孔子曰：「殷已愨，吾從周。」葬於北方北首，三代之達禮也，之幽之故也。既封，主人贈，而祝宿虞屍。既反哭，主人與有司視虞牲，有司以几筵舍奠於墓左。反，日中而虞，葬日虞，弗忍一日離也。是月也，以虞易奠，卒哭曰成事。是日也，以吉祭易喪祭。明日祔於祖父，其變而之吉祭也。比至於祔，必於是日也接，不忍一日末有所歸也。殷練而祔，周卒哭而祔，孔子善殷。
君臨臣喪，以巫祝桃茢執戈，惡之也，所以異於生也。
喪有死之道焉，先王之所難言也。
喪之朝也，順死者之孝心也。其哀，離其室也。故至於祖考之廟而後行。殷朝而殯於祖，周朝而遂葬。
孔子謂為明器者，知喪道矣，備物而不可用也。哀哉，死者而用生者之器也！不殆於用殉乎哉？其曰明器，神明之也。塗車芻靈，自古有之，明器之道也。孔子謂為芻靈者善，謂為俑者不仁，殆於用人乎哉。
季康子之母死，陳褻衣，敬姜曰：「婦人不飾，不敢見舅姑。將有四方之賓來，褻衣何為陳於斯？」命徹之。
顏丁善居喪，始死，皇皇焉，如有求而弗得。及殯，望望焉，如有從而弗及。既葬，慨焉，如不及其反而息。
知悼子卒，未葬．，公飲酒，師曠、李調侍鼓鍾，杜蕢自外來，聞鐘聲，曰：「安在？」曰：「在寢。」杜蕢入寢，歷階而升，酌曰：「曠飲斯。」又酌曰：「調飲斯。」又酌堂上北面坐飲之降，趨而出，平公呼而進之，曰：「蕢，曩者爾心或開予，是以不與爾言。爾飲曠何也？」曰：「子卯不樂，知悼子在堂，斯其為子卯也大矣。曠也，大師也．不以詔，是以飲之也。」「爾飲調何也？」曰：「調也，君之褻臣也，為一飲一食，亡君之疾，是以飲之也。」「爾飲何也？」曰：「蕢也，宰夫也，非刀匕是共，又敢與知防，是以飲之也。」平公曰：「寡人亦有過焉，酌而飲寡人。」杜蕢洗而揚觶，公謂侍者曰：「如我死，則必無廢斯爵也。」至於今既畢獻，斯揚觶，謂之杜舉。